b'\n_START_ARTICLE_\nAleksanteri Suuren armeija\n_START_PARAGRAPH_\nAleksanteri Suuren armeija koostui Aleksanterin valtakauden alussa makedonialaisista ja Makedonian liittolaisten joukoista. Aleksanterin valloitettua Persian valtakunnan armeijaan liitettiin persialaisia ja muita ulkomaalaisia joukkoja._NEWLINE_Armeijaan kuului Persian sotaretken aikana yhteens\xc3\xa4 yli 30\xc2\xa0000 jalkav\xc3\xa4en sotilasta ja 4\xc2\xa0500 ratsumiest\xc3\xa4. Jalkav\xc3\xa4est\xc3\xa4 12\xc2\xa0000 oli makedonialaisia, 7\xc2\xa0000 oli kreikkalaisia liittolaisia ja 5\xc2\xa0000 oli palkkasotilaita. Lis\xc3\xa4ksi jalkav\xc3\xa4keen kuului traakialaisia ja illyrialaisia. Ratsuv\xc3\xa4est\xc3\xa4 1\xc2\xa0800 oli makedonialaisia ja yht\xc3\xa4 monta thessalialaisia. Lis\xc3\xa4ksi ratsuv\xc3\xa4keen kuului kreikkalaisia ja traakialaisia ratsumiehi\xc3\xa4._NEWLINE_Persian valloituksen j\xc3\xa4lkeen Aleksanteri liitti armeijaansa it\xc3\xa4maisia joukkoja ja vapautti palveluksesta suurimman osan liittolaisjoukoistaan. My\xc3\xb6s makedonialaisten sotilaiden m\xc3\xa4\xc3\xa4r\xc3\xa4 suhteessa muihin joukkoihin v\xc3\xa4heni. Intian sotaretken j\xc3\xa4lkeen armeijaan liittyi my\xc3\xb6s persialaista jalkav\xc3\xa4ke\xc3\xa4 joka oli koulutettu taistelemaan makedonialaiseen tapaan. Aleksanterin kuoleman j\xc3\xa4lkeen armeijan joukot taistelivat Aleksanterin seuraajien eli diadokien sodissa.\n_START_SECTION_\nHetairoi eli toveriratsuv\xc3\xa4ki\n_START_PARAGRAPH_\nMakedonian raskas ratsuv\xc3\xa4ki oli armeijan iskukykyisin joukko, joka taisteli yleens\xc3\xa4 kiilamuodostelmassa. Melkein jokainen taistelu ratkesi ratsuv\xc3\xa4en rynn\xc3\xa4k\xc3\xb6ll\xc3\xa4 vihollisen rivist\xc3\xb6\xc3\xb6n murrettuun aukkoon. Nimens\xc3\xa4 mukaan se koostui kuninkaan \xe2\x80\x9dtovereista\xe2\x80\x9d. Ratsuv\xc3\xa4ki oli jaettu kahdeksaan osastoon (ile), joiden vahvuus oli ehk\xc3\xa4 200\xe2\x80\x93250 miest\xc3\xa4. Osastoa johti ilarkki. Yksi osastoista oli niin sanottu kuninkaallinen osasto ile basilike._NEWLINE_Varusteina heill\xc3\xa4 oli pronssinen boiotialainen kyp\xc3\xa4r\xc3\xa4, kyrassi (thoraks, rintapanssari) sek\xc3\xa4 peitsi (ksyston). _NEWLINE_Ennen Persian sotaretke\xc3\xa4 Aleksanteri j\xc3\xa4tti Makedoniaan 1\xc2\xa0500 ratsumiest\xc3\xa4 Antipatrokselle, joka toimi kuninkaan poissa ollessa Makedonian hallitsijana. Yhteens\xc3\xa4 ratsuv\xc3\xa4ke\xc3\xa4 oli noin 1\xc2\xa0800 miest\xc3\xa4, mutta t\xc3\xa4h\xc3\xa4n lukuun saattaa sis\xc3\xa4lty\xc3\xa4 makedonialainen kevyt ratsuv\xc3\xa4ki (prodromoi). _NEWLINE_Persian sotaretken alkaessa ratsuv\xc3\xa4ke\xc3\xa4 johti Parmenionin poika Filotas. H\xc3\xa4nen tittelins\xc3\xa4 oli luultavasti hipparkki. Ratsuv\xc3\xa4en johtoa uudistettiin sen j\xc3\xa4lkeen kun Filotas tuomittiin osallistumisesta salaliittoon kuningasta vastaan vuonna 330 eaa. T\xc3\xa4m\xc3\xa4n j\xc3\xa4lkeen Aleksanteri nimitti ratsuv\xc3\xa4en johtoon kaksi henkil\xc3\xb6\xc3\xa4, parhaimman yst\xc3\xa4v\xc3\xa4ns\xc3\xa4 Hefaistionin ja ageman p\xc3\xa4\xc3\xa4llik\xc3\xb6n Kleitos Mustan. Kleitos sai kuitenkin surmansa vuonna 328 eaa. T\xc3\xa4m\xc3\xa4n j\xc3\xa4lkeen ratsuv\xc3\xa4ki jaettiin uudelleen osastoihin, joiden komentajina toimi hipparkki, joka sai k\xc3\xa4skyns\xc3\xa4 suoraan Aleksanterilta._NEWLINE_Hipparkkeina toimivat Filotaan, Hefaistionin ja Kleitoksen lis\xc3\xa4ksi ainakin Koinos, Krateros, Perdikkas, Kleitos Valkoinen, Demetrios Althaimeneen poika ja kreikkalainen Eumenes Kardialainen.\n_START_SECTION_\nProdromoi\n_START_PARAGRAPH_\nMakedonialainen kevyt ratsuv\xc3\xa4ki toimi yleens\xc3\xa4 tiedusteluteht\xc3\xa4viss\xc3\xa4. Kevyet ratsumiehet k\xc3\xa4yttiv\xc3\xa4t yleens\xc3\xa4 heittokeih\xc3\xa4it\xc3\xa4, mutta he saattoivat my\xc3\xb6s k\xc3\xa4ytt\xc3\xa4\xc3\xa4 sarissa-keih\xc3\xa4\xc3\xa4n ratsuv\xc3\xa4kiversiota (ksyston). Joissain l\xc3\xa4hteiss\xc3\xa4 kevytt\xc3\xa4 ratsuv\xc3\xa4ke\xc3\xa4 kutsutaan my\xc3\xb6s nimell\xc3\xa4 sarisa-kantajat (sarisaforoi) ja se taisteli ainakin Granikosjoen taistelussa pitkill\xc3\xa4 sarisa-keih\xc3\xa4ill\xc3\xa4 lyhyemm\xc3\xa4n ratsuv\xc3\xa4kikeih\xc3\xa4\xc3\xa4n sijaan. Kevyt ratsuv\xc3\xa4ki oli organisoitu raskaan ratsuv\xc3\xa4en tavoin osastoihin (ile), joita oli ainakin nelj\xc3\xa4. Armeijaan kuului my\xc3\xb6s paionialaista ja traakialaista kevytt\xc3\xa4 ratsuv\xc3\xa4ke\xc3\xa4 . Kevyt makedonialainen ratsuv\xc3\xa4ki h\xc3\xa4vi\xc3\xa4\xc3\xa4 l\xc3\xa4hteist\xc3\xa4 Gaugamelan taistelun j\xc3\xa4lkeen. Luultavasti se sulautui raskaaseen ratsuv\xc3\xa4keen niin ett\xc3\xa4 jokaiseen ratsuv\xc3\xa4en osastoon kuului my\xc3\xb6s kevytt\xc3\xa4 ratsuv\xc3\xa4ke\xc3\xa4.\n_START_SECTION_\nPezhetairoi\n_START_PARAGRAPH_\nMakedonialaisen jalkav\xc3\xa4en p\xc3\xa4\xc3\xa4osa taisteli falangimuodostelmassa. Heid\xc3\xa4n t\xc3\xa4rkein aseensa oli 4\xe2\x80\x935 metri\xc3\xa4 pitk\xc3\xa4 sarisa-keih\xc3\xa4s. Jalkav\xc3\xa4ki oli jaettu osastoihin (taksis), jotka koostuivat noin 1500 miehest\xc3\xa4.  _NEWLINE_Osastot olivat yleens\xc3\xa4 nimetty komentajansa mukaan, joskus jopa sen j\xc3\xa4lkeenkin kun komentaja oli siirtynyt toisiin teht\xc3\xa4viin, kuten Koinoksen osasto Hydaspesjoen taistelussa. Persian sotaretkelleen Aleksanteri otti mukaan kuusi t\xc3\xa4llaista osastoa eli noin 9000 sotilasta. Aleksanteri j\xc3\xa4tti Makedoniaan k\xc3\xa4skynhaltija Antipatrokselle my\xc3\xb6s kuusi osastoa. Intian sotaretken alkaessa osastoja oli ainakin seitsem\xc3\xa4n ja ilmeisesti yksi oli perustettu Makedoniasta l\xc3\xa4hetetyist\xc3\xa4 t\xc3\xa4ydennyksist\xc3\xa4. On my\xc3\xb6s mahdollista ett\xc3\xa4 osastoja oli Intian sotaretken aikana jopa yhdeks\xc3\xa4n tai kymmenen. T\xc3\xa4t\xc3\xa4 olettamusta kannatti aikanaan Helmut Berve. Mutta luultavasti armeija ei ollut saanut tarpeeksi vahvennuksia n\xc3\xa4in monta osastoa varten. Sekaannus osastojen m\xc3\xa4\xc3\xa4r\xc3\xa4st\xc3\xa4 johtuu siit\xc3\xa4 ett\xc3\xa4 l\xc3\xa4hteiss\xc3\xa4 mainitaan useita taksiarkkeja. Osastojen komentajat on kuitenkin lueteltu Arrianoksen teoksessa Gaugamelan ja Hydsaspesjone taisteluiden yhteydess\xc3\xa4. Kummassakin taistelussa Aleksanteri tarvitsi kaikki joukkonsa. Gaugamelassa Aleksanterilla oli kuusi osastoa, Hydaspeksella taas seitsem\xc3\xa4n._NEWLINE_Arrianoksen mukaan jalkav\xc3\xa4kiosastojen komentajina toimivat Granikosjoen taistelussa Perdikkas, Koinos, Amyntas, Meleagros, Krateros ja Filippos Amyntaan poika. Issoksen taistelussa Filippoksen tilalle oli tullut Ptolemaios Seleukoksen poika. Gaugamelan taistelussa Ptolemaioksen tilalle oli tullut Polyperkhon, ja Amyntaan sijaisena toimi h\xc3\xa4nen veljens\xc3\xa4 Simmias. Hydaspesjoen taisteluun osallistui vain viisi jalkav\xc3\xa4kiosastoa, joita komensivat Meleagros, Antigenes, Kleitos Valkoinen, Attalos ja Gorgias. Polyperkhonin ja Alketaksen osastot odottivat taistelun ajan joen toisella rannalla.\n_START_SECTION_\nHypaspistai\n_START_PARAGRAPH_\nHypaspistit eli kilvenkantajat olivat er\xc3\xa4\xc3\xa4nlainen makedonialaisen jalkav\xc3\xa4en valiojoukko. Hypaspistit olivat luultavasti kehittyneet aikaisemmasta kuninkaallisesta henkivartiostosta. T\xc3\xa4t\xc3\xa4 kuvasi esimerkiksi se, ett\xc3\xa4 yksi heist\xc3\xa4 kantoi kuninkaan henkil\xc3\xb6kohtaisia aseita ja pyh\xc3\xa4\xc3\xa4 kilpe\xc3\xa4, jonka Aleksanteri oli ottanut ilionilaisesta Athenen temppelist\xc3\xa4._NEWLINE_Persian sotaretken alkaessa Aleksanterilla oli kolme osastoa hypaspisteja. Yhteen osastoon kuului noin 1000 miest\xc3\xa4, ja sit\xc3\xa4 johti khiliarkhos. Ei tiedet\xc3\xa4 tarkkaan, miten hypaspistit oli varustettu, mutta suuremmissa taisteluissa he taistelivat osana falangia ja tuolloin heid\xc3\xa4n varusteensa olivat varmasti samat kun muiden jalkav\xc3\xa4kiosastojen. Toisaalta hypaspistit taistelivat yleens\xc3\xa4 jalkav\xc3\xa4kifalangin ja ratsuv\xc3\xa4en v\xc3\xa4liss\xc3\xa4, joten heid\xc3\xa4n oli pystytt\xc3\xa4v\xc3\xa4 liikkumaan nopeasti, jotta he pysyisiv\xc3\xa4t ratsuv\xc3\xa4en mukana. Heid\xc3\xa4n varusteensa on siis saattanut olla kevyemp\xc3\xa4\xc3\xa4 kun falangin sotilailla. Hypaspistit olivat my\xc3\xb6s aina mukana kun Aleksanteri otti mukaansa osan armeijastaan jotain erikoisteht\xc3\xa4v\xc3\xa4\xc3\xa4 varten. Yksi osasto oli niin sanottu kuninkaallinen henkivartiosto agema. Persian sotaretken alkaessa hypaspisteja johti Parmenionin poika Nikanor, joka kuoli vuonna 330 eaa. Nikanorin j\xc3\xa4lkeen hypaspistien komentajaksi nimitettiin, ilmeisesti molossien kuningashuoneeseen kuulunut, Neoptolemos. Kuninkaallisen osaston komentajina toimivat Admetos (kaatui Tyroksen piirityksess\xc3\xa4), Hefaistion (Gaugamelan taistelussa) ja Seleukos._NEWLINE_Ennen Intian sotaretke\xc3\xa4 hypaspistit saivat uudet hopealla koristellut kilvet; t\xc3\xa4m\xc3\xa4n j\xc3\xa4lkeen heit\xc3\xa4 kutsutaankin nimell\xc3\xa4 "hopeakilvet" (argyraspides). Heit\xc3\xa4 t\xc3\xa4ydennettiin varmasti muista jalkav\xc3\xa4kijoukoista, koska Aleksanterin kuollessa heit\xc3\xa4 oli viel\xc3\xa4 3000. Monien taistelujen veteraaneina hopeakilvet osallistuivat viel\xc3\xa4 Aleksanterin seuraajien eli diadokkien sotiin. Vuonna 317 eaa. heid\xc3\xa4n kaikkien v\xc3\xa4itettiin olevan jo yli 60-vuotiaita. He taistelivat aluksi Eumeneen puolella, mutta pettiv\xc3\xa4t p\xc3\xa4\xc3\xa4llikk\xc3\xb6ns\xc3\xa4 Antigonokselle. Argyraspideja johtivat Antigenes ja Teutamos.\n_START_SECTION_\nPiiritysjoukot\n_START_PARAGRAPH_\nUsein v\xc3\xa4hemm\xc3\xa4lle huomiolle j\xc3\xa4\xc3\xa4v\xc3\xa4t Makedonian armeijan piiritysjoukot eli sap\xc3\xb6\xc3\xb6rit. N\xc3\xa4iden joukkojen organisaatiosta ei ole mit\xc3\xa4\xc3\xa4n tietoa. Makedonialaiset olivat kuitenkin ihailtuja piiritystaidoistaan, ja Filippos II oli varustanut armeijan sen ajan parhailla piirityskoneilla._NEWLINE_T\xc3\xa4rkeit\xc3\xa4 piirityksi\xc3\xa4 olivat Theban piiritys vuonna 335 eaa. ja Persian sotaretken aikana Halikarnassoksen piiritys (334 eaa.) ja Tyroksen piiritys (332 eaa.).\n_START_SECTION_\nKreikkalaiset\n_START_PARAGRAPH_\nPersian hy\xc3\xb6kk\xc3\xa4ykseen osallistui my\xc3\xb6s noin 7\xc2\xa0000 sotilasta Korintin liiton j\xc3\xa4senkaupungeista. Kukin liiton j\xc3\xa4senkaupunki l\xc3\xa4hetti osaston omasta armeijastaan. Osastoilla oli omat upseerit, mutta kaikkien liittolaisjoukkojen johtajana toimi makedonialainen strategos. K\xc3\xa4rsitty\xc3\xa4\xc3\xa4n murskatappion Filippos II:a vastaan kreikkalaiset yrittiv\xc3\xa4t varustaa armeijansa nykyaikaisemmiksi. Jalkav\xc3\xa4en varusteina yleistyi nyt kyrassi ja niin sanottu fryygialainen kyp\xc3\xa4r\xc3\xa4._NEWLINE_Persian sotaretkelle l\xc3\xa4hti my\xc3\xb6s noin 5\xc2\xa0000 kreikkalaista palkkasotilasta, joita k\xc3\xa4ytettiin etup\xc3\xa4\xc3\xa4ss\xc3\xa4 varuskuntina vallatuilla alueilla. Ennen Gaugamelan taistelua armeijaan liittyi my\xc3\xb6s 4\xc2\xa0000 uutta palkkasotilasta, jotka oli rekrytoitu Peloponnesokselta. My\xc3\xb6s Persian palveluksessa olleita kreikkalaisia palkattiin armeijaan. Palkkasotilaiden keskuudessa puhkesi my\xc3\xb6s kapinoita, erityisesti Aleksanterin viimeisin\xc3\xa4 vuosina. Liittolaissotilaista poiketen palkkasotilaat oli luultavasti viel\xc3\xa4 varustettu vanhaan tapaan py\xc3\xb6re\xc3\xa4ll\xc3\xa4 kilvell\xc3\xa4 ja spartalaistyylisell\xc3\xa4 kyp\xc3\xa4r\xc3\xa4ll\xc3\xa4, mutta ilman haarniskaa.\n_START_SECTION_\nThessalialaiset\n_START_PARAGRAPH_\nArmeijaan kuului lis\xc3\xa4ksi thessalialainen noin 1800 miehen ratsuv\xc3\xa4kiosasto, jota pidettiin makedonialaisen ratsuv\xc3\xa4en veroisena. Thessalialaisia oli Persian sotaretkell\xc3\xa4 mukana kahdeksan osaston verran (ile)._NEWLINE_Thessalialaisia johti Persian sotaretken alussa Kalas Harpaloksen poika. Kun Kalas nimitettiin Granikosjoen taistelun j\xc3\xa4lkeen Troasin satraapiksi thessalialaisten johtoon nimitettiin Aleksandros Aeropoksen poika. Sen j\xc3\xa4lkeen kun Aleksandros vangittiin syytettyn\xc3\xa4 salajuonesta Aleksanteria vastaan thessalialaisia johti Filippos Menelaoksen poika\xe2\x80\x8e\n_START_SECTION_\nJousimiehet\n_START_PARAGRAPH_\nJousimiehi\xc3\xa4 johti oma strategos, ja heid\xc3\xa4t oli jaettu 500 sotilasta k\xc3\xa4sitt\xc3\xa4neisiin osastoihin. Ensimm\xc3\xa4inen jousimiesten komentaja oli Kleandros, joka kuoli Pisidiassa. H\xc3\xa4nen seuraajakseen tuli Antiokhos, joka h\xc3\xa4nkin kuoli pian ja jonka seuraajaksi tuli kreetalainen Ombrion Egyptiss\xc3\xa4 vuonna 331 eaa. Aleksanterin armeijaan kuului osasto kreetalaisia jousimiehi\xc3\xa4 jo ennen Persian sotaretke\xc3\xa4. Ilmeisesti kreetalaiset olivat liittolaisjoukkoja. Heit\xc3\xa4 ei mainita en\xc3\xa4\xc3\xa4 sen j\xc3\xa4lkeen kun Aleksanteri l\xc3\xa4hetti kotiin liittolaisjoukot Ekbatanassa. Kreetalaisia johti kreetalainen Eurybotas, joka kuoli Thebassa vuonna 335 eaa. T\xc3\xa4m\xc3\xa4n j\xc3\xa4lkeen kreetalaisia johti sama Ombrion, joka nousi my\xc3\xb6hemmin kaikkien jousimiesten johtajaksi. Lis\xc3\xa4ksi jousimiehiin kuului toinen osasto, joka liittyi armeijaan sotaretken aikana. Heit\xc3\xa4 johti Halikarnassoksessa kuollut Klearkhos. H\xc3\xa4nt\xc3\xa4 seurasi ilmeisesti Antiokhos, joka my\xc3\xb6s toimi jousimiesten strategoksena. Kolmas osasto jousimiehi\xc3\xa4, joiden johtajana toimi Brison, liittyi armeijaan ennen Gaugamelaa. Heit\xc3\xa4 kutsutaan l\xc3\xa4hteiss\xc3\xa4 makedonialaisiksi.\n_START_SECTION_\nMuut\n_START_PARAGRAPH_\nArmeijaan kuului my\xc3\xb6s muita kevyesti aseistettuja (psiloi) joukkoja, joista traakialaiset agrianit olivat kuuluisimpia. Agrianien kuningas Langaros l\xc3\xa4hetti luultavasti komppanian verran joukkoja Aleksanterin sotaretke\xc3\xa4 varten. Ennen Issoksen taistelua toinen komppania agrianeja liittyi armeijaan._NEWLINE_Muita kevytaseisia kutsutaan l\xc3\xa4hteiss\xc3\xa4 yleens\xc3\xa4 vain \xe2\x80\x9dtraakialaisiksi\xe2\x80\x9d. Mukana sotaretkell\xc3\xa4 heit\xc3\xa4 oli noin 7\xc2\xa0000. Heihin kuului keih\xc3\xa4\xc3\xa4nheitt\xc3\xa4ji\xc3\xa4 (akontistai) Traakiasta odrysien ja triballien heimoista sek\xc3\xa4 Illyriasta. Odrysej\xc3\xa4 johti heid\xc3\xa4n kuninkaansa poika Sitalkes, ja luultavasti muitakin kevytaseisia johtivat heid\xc3\xa4n omat komentajansa.\n_START_SECTION_\nSotanorsut\n_START_PARAGRAPH_\nIntian sotaretken j\xc3\xa4lkeen armeijaan kuului my\xc3\xb6s sotaelefantteja, joita Aleksanteri oli saanut lahjaksi ja joita oli vallattu vihollisilta. Elefantteja Aleksanteri ei kuitenkaan tiett\xc3\xa4v\xc3\xa4sti k\xc3\xa4ytt\xc3\xa4nyt miss\xc3\xa4\xc3\xa4n taisteluissaan. H\xc3\xa4nen seuraajansa k\xc3\xa4yttiv\xc3\xa4t kuitenkin elefantteja ahkerasti sodissaan. My\xc3\xb6hemmin Intiasta tuotuja elefantteja p\xc3\xa4\xc3\xa4tyi aina Epeiroksen kuningas Pyrrhoksen k\xc3\xa4siin. H\xc3\xa4n taas k\xc3\xa4ytti niit\xc3\xa4 roomalaisia vastaan.\n_START_SECTION_\nArmeijan uudelleenorganisoiminen\n_START_PARAGRAPH_\nKukistettuaan Dareioksen Aleksanteri aloitti armeijansa uudelleenorganisoimisen. It\xc3\xa4maisten joukkojen m\xc3\xa4\xc3\xa4r\xc3\xa4 kasvoi vuosi vuodelta makedonialaisten kustannuksella. Aleksanterin kuollessa makedonialaiset k\xc3\xa4sittiv\xc3\xa4t vain pienen osan koko armeijasta. _NEWLINE_Vuoden 330 eaa. kev\xc3\xa4\xc3\xa4ll\xc3\xa4 Ekbatanassa Aleksanteri l\xc3\xa4hetti Korintin liiton liittolaisjoukot kotiin Kreikkaan. Thessalialainen ratsuv\xc3\xa4ki sai sekin k\xc3\xa4skyn palata kotiin seuraavana vuonna Baktriassa. Armeijaa laajennettiin it\xc3\xa4maisilla joukoilla ehk\xc3\xa4 jo vuonna 330 eaa., mutta varmasti vasta vuonna 328 eaa. Tulloin Sogdianasta kotoisin olevaa ratsuv\xc3\xa4ke\xc3\xa4 taisteli makedonialaisten joukkojen rinnalla. Hydaspeksella Aleksanterin palveluksessa oli ratsuv\xc3\xa4ke\xc3\xa4 ainakin Baktriasta, Sogdianasta ja saka-heimosta. My\xc3\xb6s paikalliset intialaiset ruhtinaat l\xc3\xa4hettiv\xc3\xa4t Aleksanterille joukkoja. Arrianoksen mukaan joukkoja oli yhteens\xc3\xa4 jopa 120\xc2\xa0000. It\xc3\xa4maiset joukot taistelivat kuitenkin omissa yksik\xc3\xb6iss\xc3\xa4\xc3\xa4n. _NEWLINE_Makedonialaiset eiv\xc3\xa4t pit\xc3\xa4neet siit\xc3\xa4, ett\xc3\xa4 Aleksanteri oli antanut er\xc3\xa4iden persialaisten liitty\xc3\xa4 arvostettuun toveriratsuv\xc3\xa4keen Opiksessa vuonna 324 eaa. Nelj\xc3\xa4 uutta hipparkkia perustettiin yksinomaan persialaisista ja viides osasto tuli koostumaan makedonialaisista ja persialaisista. My\xc3\xb6s kuninkaalliseen osastoon kuului pieni m\xc3\xa4\xc3\xa4r\xc3\xa4 persialaisia. Jalkav\xc3\xa4ki koki samanlaisen muutoksen. Ennen Baktrian sotaretke\xc3\xa4 Aleksanteri oli antanut k\xc3\xa4skyn kouluttaa 30\xc2\xa0000 persialaista nuorukaista sotimaan makedonialaiseen tapaan. Vuonna 324 eaa. n\xc3\xa4m\xc3\xa4 uudet joukot esiintyiv\xc3\xa4t ensimm\xc3\xa4isen kerran kuninkaansa edess\xc3\xa4 Susassa. Uusien joukkojen nimikin oli pahaa enteilev\xc3\xa4  "seuraajat" (epigonoi). Aleksanteri oli n\xc3\xa4in luonut makedonialaisten rinnalle persialaisista koostuvia joukkoja. Makedonialaisten erikoisasema armeijan ytimen\xc3\xa4 oli h\xc3\xa4vinnyt.\n_START_SECTION_\nSuunnitelmat ennen Aleksanterin kuolemaa\n_START_PARAGRAPH_\nEnnen kuolemaansa Aleksanteri oli suunnitellut uutta jalkav\xc3\xa4kiyksikk\xc3\xb6\xc3\xa4, joka yhdist\xc3\xa4isi makedonialaisen falangin ja persialaisten jousimiehet. H\xc3\xa4nen seuraajansa lakkauttivat kuitenkin n\xc3\xa4m\xc3\xa4 uudet yksik\xc3\xb6t Aleksanterin kuoleman j\xc3\xa4lkeen.'